ตลาดปากคลองคึกคัก ประชาชนหาซื้อดอกไม้ โดยเฉพาะ "ดอกมะลิ" เนื่องในช่วงเทศกาลวันแม่แห่งชาติ
บรรยากาศการซื้อ-ขาย ดอกมะลิ ที่ปากคลองตลาด ในวันนี้ค่อนข้างคึกคัก มีประชาชนเข้ามาเลือกซื้อดอกไม้ โดยเฉพาะดอกมะลิสดมากกว่าทุกวัน จากการสอบถามพ่อค้า-แม่ค้า โดยปีนี้ประชาชนส่วนใหญ่สนใจซื้อทั้งดอกไม้สด พวงมาลัย และดอกไม้สำเร็จรูปมากขึ้น เนื่องจากมีสะดวก พกพาได้ง่าย และเก็บรักษาได้นาน ซึ่งช่วงเทศกาลวันแม่ในปีนี้ พบว่าราคาพวงมาลัยขนาดเล็กเริ่มต้นตั้งแต่ 15 บาท ไปจนถึง 300 บาท ขึ้นอยู่กับขนาดและความละเอียดสวยงาม อย่างไรก็ตามราคาดอกมะลิสูงกว่าปีที่แล้วเกือบเท่าตัว ขายอยู่ที่ลิตรละประมาณ 1,000 บาท สาเหตุมาจากสภาพอากาศแปรปรวน ฝนตกเกือบทุกวัน ส่งผลให้ดอกมะลิได้รับความเสียหาย

ด้านนางวันเพ็ญ  เพ็ญสุพรรณ  แม่ค้าขายดอกมะลิที่ปากคลองตลาด เปิดเผยว่า แม้ปีนี้ดอกมะลิแพงกว่าปีที่แล้ว เนื่องจากสภาพอากาศ แต่ยังคงมีลูกค้าประชาชนสนใจเข้ามาเลือกซื้ออย่างต่อเนื่อง 

สำหรับประชาชนที่สนใจสามารถมาเลือกซื้อดอกไม้ได้ ตลอดทั้งวัน ที่ปากคลองตลาด